
A Kékesi-rét tájtörténeti kutatása és élőhely-térképezése

Kutatásom vizsgálódási területe a szikes Kékesi-rét, mely a Kiskunsági Nemzeti Park természetvédelmi kezelése alatt álló terület, a már védett szikes Szelidi-tó Természetvédelmi Terület bővítési területe. A tóval hidrológiailag szorosan összekapcsolódik, ami történelmét feltehetőleg nagymértékben befolyásolta. Dolgozatom elkészítésével két célom volt, az egyik hogy a Kékesi-rét több évszázadra visszanyúló történelmét megismerjem, a másik hogy a jelenlegi növényzeti adottságokat leírjam, és élőhelytérkép formájában reprezentáljam. Az ilyen jellegű információk szükségesek ahhoz, hogy az élőhelyek természetes állapotát képesek legyenek a természetvédelmi szakemberek visszaállítani.
Tájtörténeti kutatásom középpontjában az állt, hogy a rét történelmét napjainktól a lehető legrégebbi időpontig megismerjem különböző források és módszerek segítségével. A korábbi évszázadokban jellemző állapotok leírásához térképeket, területleírásokat használtam, míg az elmúlt kb. 50 évhez a környéken élő civilekkel és szakemberekkel beszéltem, hiszen ők helyismeretük révén számomra sok értékes és érdekes információval szolgálhattak. Vizsgálati kérdéseim kiterjedtek mindenre, ami a Kékesi-rét történelmét befolyásolhatták, így az abiotikus tényezők, az antropogén beavatkozások (mint például a Duna szabályozása), a birtokviszonyok, a gazdálkodás módja és helyszíne. Mindezek mellett a rét biotikus adottságaira, növényzetére vonatkozó adatok is összegyűjtöttem. A kutatás eredményeként elmondható, hogy korábban mocsaras majd szikes életközösségek domináltak, az élővilág pedig sokkal változatosabb összetételű volt, mint napjainkban.
Emellett terepi bejárások alkalmával élőhelyfoltokat különítettem el megjelenés valamint növényfajok alapján az Általános Nemzeti Élőhely-osztályozási Rendszert (Á-NÉR) használva. Érdeklődésem középpontjában az állt, hogy a terület mekkora hányadát borítja nádas, hol fordulnak még elő szikesek, és hogy ezeken kívül milyen más élőhelytípusok jellemzik még a rétet. Az adatok feldolgozásának végeredménye az ArcMap program segítségével megrajzolt élőhelytérkép, melyen jól látható, hogy ma már a nádas a legnagyobb kiterjedésű, szikes élőhelyek bár még vannak a területen, de igen kis foltokban.



